08/05/2020 | Administración LocalMunicipal
Ortigueira
Secretaría
Aprobación definitiva da modificación do Regulamento Orgánico Municipal

ANUNCIO Aprobación definitiva da modificación do Regulamento Orgánico Municipal O Pleno do Concello de Ortigueira, na sesión do día 14 de novembro de 2019, aprobou inicialmente a modificación do regulamento orgánico municipal Este acordo expúxose ao publico durante o prazo de 30 días dende a publicación n no BOP número 229 do día 2 de decembro de 2019 para a presentación de reclamacións e suxestións, de conformidade co que se dispón no art.49 da Lei 7/85, reguladora das bases do réxime local. Neste prazo non se presentou ningunha reclamación contra o citado acordo, e en consecuencia, elévase a definitivo o devandito acordo e a modificación do regulamento orgánico municipal Así mesmo, publícase o texto íntegro consolidado do Regulamento Orgánico Municipal, segundo o previsto no art.70.2 da Lei 7/85, reguladora das bases de réxime local, aos efectos da súa entrada en vigor. Contra o dito acordo interesados poderán interpoñer directamente o recurso contencioso-administrativo ante a Sala correspondente do Tribunal Superior de Xustiza de Galicia, no prazo de dous meses, contados desde o día seguinte ao da publicación deste anuncio, de acordo co que se establece nos artigos 10 e 46 da Lei 29/1998, de 13 de xullo, reguladora da xurisdición contencioso-administrativa e 112.3 da Lei 39/2015, de 1 de outubro, do procedemento administrativo común das administracións públicas. REGULAMENTO ORGÁNICO MUNICIPAL LIMIAR O moi nobre Concello de Ortigueira, como Administración Pública de carácter territorial, ten potestade regulamentaria e de autoorganización de seu, conferida polo artigo 4.º.1. a) da Lei 7/85, reguladora das Bases do Réxime Local. Xa que logo, a potenciación desta autonomía local aconsella a promulgación deste regulamento orgánico. Este regulamento orgánico -o primeiro do moi nobre Concello ó longo de toda a súa historia política- inspírase no atinxente á prelación das fontes do dereito local na doutrina da sentencia do Tribunal Constitucional reflectida na súa sentencia 214/89, do 21 de decembro. Asemade inspírase para determinadas cuestións relacionadas co desenvolvemento das sesións do Pleno da corporación no vixente Regulamento do Parlamento de Galicia, do 14 de xullo de 1983. Xa que logo, o Pleno do moi nobre Concello de Ortigueira, ó abeiro do artigo 20 da Lei 7/85, segundo a redacción que lle deu a Lei 11/99, aproba o presente regulamento orgánico. TÍTULO PRELIMINAR Disposicións xerais. Artigo 1.-Aprobación deste regulamento. O moi nobre Concello de Ortigueira, no exercicio da súa potestade regulamentaria e de autoorganización, aproba o regulamento orgánico da corporación con suxeición ás normas da Lei 7/85, reguladora das Bases do Réxime Local, e á Lei 5/1997, de Administración Local de Galicia. Artigo 2.-Prelación de fontes. A organización e o funcionamento dos órganos da corporación réxense polas seguintes normas: a) A Lei 7/1985, do 2 de abril, reguladora das Bases de Réxime Local. b) A Lei 5/1997, do 22 de xullo, de Administración Local de Galicia. e) O regulamento orgánico da corporación. d) Os regulamentos que desenvolvan no futuro nesta materia a Lei 5/97, de Administración Local de Galicia, supletoriamente da normativa anterior. e) O Regulamento de Organización, Funcionamento e Réxime Xurídico das Entidades Locais aprobado polo Real Decreto 2568/1986, do 28 de novembro, como dereito supletorio de segundo grao. Artigo 3.-Regulamentos complementarios. O Pleno da corporación poderá aprobar tanto os regulamentos dos órganos complementarios do Concello coma os regulamentos de participación cidadá, que terán o carácter de complementarios deste regulamento orgánico da corporación. Os regulamentos complementarios requiren o mesmo quórum que este e aprobaranse por idéntico procedemento. TÍTULO I. ESTATUTO DOS CONCELLEIROS Artigo 4.-Dereito de asistencia e de voto.1. Os concelleiros teñen o dereito de asistir e votar nas sesións do Pleno da corporación e nas sesións das comisións das que formen parte. Tamén poderán asistir, con voz mais sen dereito a voto, ás sesións das comisións informativas das que non formen parte.2. Tódolos concelleiros teñen dereito a formar parte alomenos dunha comisión informativa, e a usaren as facultades e desenvolveren as funcións que este regulamento lles atribúe. Artigo 5.-Dereito á información xeral.1. Todos os concelleiros teñen dereito a requiriren da Alcaldía e da Xunta de Goberno Local os datos, informes e documentos que estean en poder -ou dos que dispoñan- os órganos e servizos da corporación e que sexan necesarios para o cumprimento das súas funcións, e nomeadamente para a función de control e fiscalización dos órganos de goberno ou da administración municipal.2. O acceso dos concelleiros á información solicitarase por escrito dirixido ó alcalde do Concello, e nel especificaranse os documentos ou expedientes obxecto de pedimento.3. A Alcaldía resolverá sobre da solicitude no prazo de cinco días desde que esta se presentase. Decorrido o devandito prazo sen recaer ningunha resolución entenderase outorgado o acceso e o concelleiro poderase dirixir directamente ó funcionario encargado do servizo administrativo correspondente para que lle facilite a información de que se trate, acreditando ese extremo. Nesta caste de supostos o funcionario encargado haberá consultar previamente a entrega ou presentación da documentación cos servizos da Secretaría Xeral do Concello. Artigo 6.-Acceso directo á información. Os servizos administrativos da corporación están obrigados a lles facilitaren ós concelleiros o acceso á información sen necesidade de solicitude previa nos casos seguintes: a) Cando os concelleiros desempeñen delegacións ou responsabilidades de xestión e a información solicitada estea relacionada co ámbito dos cargos desenvolvidos. b) Cando soliciten documentación referida ós asuntos que estean incluídos na orde do día das sesións dos órganos colexiados dos que formen parte. e) Cando soliciten as resolucións e/ou acordos adoptados por calquera órgano municipal. d) Cando soliciten información á que teñan libre acceso os cidadáns. Artigo 7.-Consulta e exame de documentos.1. A consulta e o exame concreto dos expedientes ou documentos de que se trate poderase realizar no Arquivo Xeral, na oficina onde estean ou a medio de entrega ó concelleiro interesado para que os poida analizar na sala destinada a ese fin na propia Casa do Concello.2. A consulta dos libros de actas e de resolucións realizarase na Secretaría Xeral ou no Arquivo Xeral.3. O exame dos expedientes incluídos na orde do día dunha sesión realizarase no lugar no que se poñan de manifesto ó aveiro de cadansúa convocatoria.4. O horario para o exame e consulta dos expedientes e documentos será o xeral de funcionamento da Administración municipal, a non ser que a Alcaldía o amplíe por razóns de interese público ou sinale un horario específico. Artigo 8.-Dereito á obtención de copias ou certificados. O dereito dos concelleiros á información abrangue o de obteren copias ou certificados da documentación de que se trate, cando sexa de libre acceso. Artigo 9.-Limitacións ó exercicio do dereito á información.1. O exercicio do dereito á información, e nomeadamente o de obter copias ou certificados da documentación de que se trate, será exercido de xeito que non afecte negativamente a eficacia do funcionamento dos servicios públicos nin a intimidade das persoas sempre que se trate de datos protexidos ó abeiro da Lei Orgánica 5/1992, do 28 de outubro, de regulación do tratamento automatizado de datos de carácter persoal e mailas súas disposicións de desenvolvemento.2. A Alcaldía poderá denegar ou condiciona-lo exercicio do dereito á información dos concelleiros a medio de resolución motivada e nos casos nos que así o dispoñan as leis.3. Os concelleiros, no uso da información e da documentación á que teñan acceso por razón do seu cargo, deberán respecta-los dereitos fundamentais das persoas -nomeadamente o dereito á intimidade- e non divulgarán as actuacións municipais que excepcionalmente teñan o carácter de segredas.4. Os concelleiros non se poderán servir do seu cargo para obter informacións ou documentos nos que só teñan un interese persoal ou profesional. Tampouco poderán usar ou permitir que outras persoas usen esa información ou documentación para finalidades diferentes das derivadas do seu cargo. Artigo 10.-Deberes e responsabilidades.1. Os concelleiros están obrigados a asistiren ás sesións dos órganos colexiados dos que formen parte, a axeitaren a súa conducta a este regulamento e a respectaren a orde e as normas de cortesía propias da corporación.2. Os concelleiros non poderán invocar súa condición de concelleiros para o exercicio de actividades mercantís, industriais ou profesionais. Artigo 11.-Declaración de bens e actividades.1. Os concelleiros están obrigados a declararen sobre causas de posible incompatibilidade e sobre calquera actividade que lles xere ou lles poida xerar ingresos económicos do mesmo xeito que sobre dos seus bens patrimoniais e da participación en sociedades de todo tipo, con información das sociedades por Blas participadas e das liquidacións dos impostos sobre a Renda, Patrimonio e, no seu caso, Sociedades 2. As dúas declaracións formularanse perante o secretario da corporación consonte os modelos aprobados polo Pleno da corporación, e inscribiranse en senllas seccións do rexistro de intereses do Concello.3. As declaracións dos concelleiros sobre causas de posible incompatibilidade e sobre calquera actividade que lles poida xerar ingresos terán carácter público. As declaracións sobre bens patrimoniais só poderán accede-las persoas que teñan un interese lexítimo.4. As declaracións deberanse presentar antes da toma de posesión do cargo, con ocasión do cese e o fin do mandato, mais tamén haberán de se presentar durante o mandato cando se produza unha variación patrimonial ou no exercicio de actividades privadas. Neste último caso, o prazo para presenta-la declaración será dun mes a partir de que se produza a variación. TÍTULO II. GRUPOS POLÍTICOS MUNICIPAIS Artigo 12.-Os grupos políticos municipais.1. Os concelleiros, para os efectos da súa actuación municipal, constituiranse en grupos políticos, que se corresponderán coas listas electorais dos partidos políticos, federacións, coalicións ou agrupacións que obtivesen postos na corporación.2. Cada grupo político deberá ter cando menos dous concelleiros.3. Ninguén poderá pertencer simultaneamente a máis dun grupo. Tampouco poderán constituír grupo separado os concelleiros que teñan concorrido electoralmente ó abeiro dunha mesma lista electoral.4. Tódolos concelleiros deberán estar adscritos a un grupo político municipal. Artigo 13.-O grupo mixto.1. Os concelleiros que non estean integrados en ningún outro grupo político ou non poidan formar grupo propio quedarán incorporados ó grupo mixto.2. 0s concelleiros que non se integren no grupo político que constitúa a formación electoral pola que foron elixidos ou que abandonen o grupo político do que formaban parte inicialmente terán a consideración de membros nons adscritos Artigo 14.-Utilización de locais e orde de colocación no Pleno.1. Coa finalidade de que poidan desempeña-las súas funcións corporativas, o Concello porá a disposición de tódolos grupos políticos uns locais apropiados nos que se poidan reunir e realizar sesións de traballo con asociacións para a defensa dos intereses colectivos, xerais ou sectoriais dos veciños.2. A Alcaldía aprobará o réxime de utilización dos locais municipais por parte dos grupos políticos da corporación, tentando na medida do posible de cohonestar-lo seu dereito coas necesidades dos servicios municipais.3. Os concelleiros tomarán asento no salón de sesións unidos ós outros concelleiros do seu grupo. A orde de colocación dos grupos decidiraa o alcalde, trala audiencia dos voceiros dos grupos políticos. Artigo 15.-Igualdade de dereitos. Tódolos grupos políticos municipais terán idénticos dereitos, sen prexuízo das excepcións que sinalan as leis e mailo presente regulamento TÍTULO III. ÓRGANOS DO CONCELLO Artigo 16.-Órganos básicos e órganos complementarios.1. Os órganos básicos do Concello son os seguintes: a) O alcalde. b) Os tenentes de alcalde. e) A Xunta de Goberno Local d) O Pleno da corporación. e) As comisións informativas permanentes. f) A Comisión Especial de Contas.2. O Pleno da corporación poderá crear os seguintes órganos, complementarios dos anteriores: a) Comisións informativas temporais. b) Órganos de participación cidadá. 3. O alcalde poderá nomear concelleiros-delegados da Alcaldía para unha ou varias áreas sectoriais concretas.4. O alcalde tamén poderá conferir delegacións especiais, para encargos específicos, a prol de calquera concelleiro. Artigo 17.-As comisións informativas permanentes.1. As comisión informativas permanentes da corporación son as seguintes: a) A Comisión de Facenda, Patrimonio e Persoal, que asemade funcionará como Comisión Especial de Contas. b) A Comisión de Asuntos Xerais.2. O Pleno da corporación poderá modifica-lo número, denominación e competencias das devanditas comisións informativas permanentes.3. As comisións informativas permanentes estarán integradas polos membros que, coma titulares ou suplentes, designen os grupos políticos da corporación. O Pleno determinará o número de escanos que lle corresponde a cada grupo consonte co principio de representación proporcional respecto á composición política da corporación.4. O presidente nato das comisións informativas permanentes é o alcalde. Nembargantes, este poderá delega-la presidencia efectiva no concelleiro que elixa a propia comisión. Artigo 18.-Delegación de competencias na comisión de goberno.1. O alcalde e o Pleno da corporación poderán delegar na Xunta de Goberno Localo as competencias que as leis prevén.2. A delegación de competencias do Pleno na Xunta de Goberno Local require o voto favorable da maioría do número legal de membros da corporación TÍTULO IV. FUNCIONAMENTO DOS ÓRGANOS DA CORPORACIÓN CAPÍTULO I. AS SESIÓNS DO PLENO DA CORPORACIÓN Artigo 19.-Réxime de sesións do Pleno.1. O Pleno da corporación reunirase en sesión ordinaria con periodicidade bimensual. O propio Pleno fixará, ó comezo de cada lexislatura, as datas e horas nas que se cumpra esta periodicidade. Este acordo poderá modificarse por outro ou outros posteriores ó tongo do mandato do que se trate. A Alcaldía, no exercicio da súa facultade de convocar as sesións plenarias, poderá variar a data de celebración das sesións ordinarias nun máximo de quince días antes ou despois, por causas debidamente xustificadas 2. As sesións extraordinarias que soliciten alomenos a cuarta parte do número legal de membros da corporación convocaranse no prazo de catro días dende a entrada da solicitude escrita no rexistro xeral do Concello, non demorándose máis de quince días hábiles desde que fora solicitada. De ningún xeito poderase incorporar á orde do día do Pleno pregado deste xeito a outro extraordinario ou ordinario sen a autorización expresa dos solicitantes da convocatoria. Se o alcalde non convocase o Pleno extraordinario solicitado dentro do prazo sinalado, este ficará automaticamente convocado para o décimo día hábil seguinte ó da finalización do devandito prazo, ás vinte horas, o que será notificado polo secretario da corporación a tódolos membros da mesma ó día seguinte ó da finalización do prazo sinalado anteriormente. En ausencia do alcalde ou de quen legalmente haxa de substituílo, o Pleno ficará validamente constituído sempre que concorra o quórum dun tercio do número legal de membros da corporación, debéndose manter este quórum ó longo de toda a sesión. A xunta presidiraa o membro da corporación de maior idade entre os presentes.3.- Ningún concelleiro poderá solicitar máis de tres sesións extraordinarias anualmente.4.- As sesións ordinarias abranguerán dúas partes, unha primeira de carácter resolutiva, e outra segunda con substantividade propia e diferenciada da parte resolutiva, dedicada ó control dos órganos da corporación, garantíndose efectivamente a participación de tódolos grupos concelleiros na formulación de rogos e preguntas e mocións coa seguinte estructura CONTROL E FISCALIZACIÓN DOS ÓRGANOS DE GOBERNO - Dar conta das resolucións adoptadas dende a última sesión pola Alcaldía, xunta de goberno local e, no seu caso, polos concelleiros-delegados. - Mocións. - Rogos e preguntas. Artigo 20.-Publicidade das sesións e das actas do Pleno.1. As sesións do Pleno da corporación serán públicas. Só serán segredos o debate e a votación dos asuntos que poidan afecta-los dereitos fundamentais dos cidadáns ós que se refire o artigo 18.1 da Constitución, sempre que así se decida pola maioría absoluta do Pleno.2. A convocatoria das sesións do Pleno anunciarase no taboleiro de edictos do moi nobre Concello.3. Unha vez rematada a sesión, o alcalde poderá, se así o coida oportuno, abrir unha rolda de intervencións por parte do público asistente, de conformidade co que dispoña o Regulamento de Participación Cidadá. 4. As actas das sesións do Pleno exporanse no taboleiro de edictos da corporación por un prazo de quince días e remeseránselles a tódolos concelleiros xunto coa convocatoria da sesión seguinte. Artigo 21.-Alteracións da orde do día.1. Todos os asuntos se tratarán pola orde en que estean relacionados na axenda da sesión, pero o alcalde poderá modifica-la citada orde cando a aprobación dun asunto esixa unha maioría especial e esta non se poida obter no momento previsto inicialmente na axenda.2. Nas sesións ordinarias, tras remata-la parte resolutiva pasarase a debate-la parte dedicada ó control dos órganos da corporación segundo o establecido na lexislación vixente na materia, e comprenderá como mínimo: A) Mocións: incluiranse aquelas que os grupos políticos desexen someter a consideración do Pleno non comprendidas na orde do día que achega a convocatoria e que non teñan cabida no punto de rogos e preguntas. De existir, o voceiro do grupo propoñente xustificará a urxencia da moción e o Pleno votará, acto seguido, sobre a procedencia do seu debate, que de obte-lo voto favorable da maioría absoluta dos membros da corporación, pasarase ó debate e votación do fondo do asunto. B) Rogos e preguntas, que se formularán segundo o disposto no artigo 28 deste regulamento.3. Calquera concelleiro poderá durante o debate pedi-la retirada dalgún asunto incluído na orde do día para que se incorporen ó expediente documentos, informes ou se completen trámites, ou poderá solicita-lo seu adiamento para outra sesión. O pedimento será obxecto de votación ó remata-lo debate e antes de decidir sobre do fondo do asunto.4. Cando os asuntos incluídos na orde do día por urxencia requiran informe preceptivo de Secretaría ou de Intervención e os funcionarios non o poidan dar no acto, deberán solicitarlle o seu adiamento ó alcalde ata a sesión seguinte. Se este pedimento non é atendido, farase constar na acta. A rtigo 22.-Ditame, proposición, moción, voto particular e emenda.1. Ditame é a proposta que se leva á decisión do Pleno tralo estudio do expediente pola atínxente comisión informativa. Conterá unha parte expositiva e o acordo que se propón.2. Proposición é a proposta que se somete ó Pleno relativa a un asunto incluído no orde do día que acompaña á convocatoria, sen que pasase previamente pola correspondente comisión informativa. Conterá unha parte expositiva e o acordo que se propón. Para poderse debate-la proposición deberá ratificarse a súa inclusión da orde do día pola maioría simple da corporación.3. Moción é a proposta que se leva directamente á decisión do Pleno pola vía da declaración de urxencia. Poderase presentar por escrito ou oralmente.4. Voto particular é a proposta de modificación dun dictame que presenta un membro da comisión informativa que dictaminou o asunto. Pódese formular oralmente no transcurso da sesión da comisión informativa ou mediante escrito que se presentará o mesmo día da sesión da comisión.5. Emenda é a proposta de modificación dun dictame ou dunha moción que pode presentar calquera concelleiro por escrito antes da iniciación da sesión do Pleno na que se vai debate-lo asunto. Cando o obxecto da emenda sexa unha moción que se presentou oralmente no decurso da sesión plenaria, aquela tamén se poderá presentar de xeito verbal no decurso do debate. Artigo 23.-Regras xerais sobre dos debates.1. O debate dos asuntos da orde do día principiarán coa lectura, por parte do secretario xeral, do ditame da comisión informativa ou, se non o houbese, coa lectura da proposición ou da moción. A seguir, o alcalde ofreceralle a palabra ós voceiros dos grupos políticos. Se ninguén a pide, o asunto someterase directamente a votación.2. De se promover debate, o alcalde ordenará as intervencións consonte as seguintes regras: a) Para facer uso da palabra requírese a previa autorización do alcalde. b) O s diversos grupos consumirán, por orde inversa a cadanseu número de concelleiros, unha primeira rolda de intervencións se así o solicitan. Todos os intervenientes poderán dispor do mesmo tempo. e) Cando se fagan alusións que comporten xuízos de valor ou inexactitudes sobre a persoa ou a conducta dun concelleiro ou dun grupo político municipal, o concelleiro ou o voceiro do grupo aludido poderalle pedir ó alcalde que lle permita unha breve intervención, para contestar sen entrar no fondo do asunto obxecto de debate. d) Se algún grupo o solicita e o alcalde o coida necesario, encetarase unha segunda rolda de intervencións. Rematada esta, o alcalde poderá concluír o debate. e) Ningún poderá ser interrompido mentres fala máis que polo alcalde, e para advertirlle que se lle esgotou o seu tempo ou para chamalo á cuestión ou á orde. Asemade o alcalde poderá intervir para lle retira-la palabra a alguén ou para chamar á orde á corporación, a algún dos concelleiros ou ó público asistente. f) O alcalde retiraralle a palabra ó orador, despois de advertirlle por dúas veces que debe concluír a súa intervención.3. Os concelleiros poderán pedirlle a palabra ó alcalde en calquera momento para presentar unha cuestión de orde. Para o devandito, será requisito non escusable o de citar a norma en que se basean. O alcalde resolverá no acto o que proceda, sen que sobre da súa decisión se poida xerar debate ningún.4. Os funcionarios de Secretaría e de Intervención poderán intervir cando os requira o alcalde por razóns de asesoramento técnico. Se estes funcionarios xulgan que no debate se suscitan cuestións que poidan presentar dúbidas de legalidade ou que poidan ter repercusións orzamentarias, poderán solicitarlle ó alcalde o uso da palabra para asesorará corporación. Artigo 24.-Regras especiais sobre os debates. As normas que contén o artigo anterior sobre dos debates enténdense sen prexuízo das facultades do alcalde para ampliar ou reducir o número e malla duración das intervencións, en atención á importancia das materias obxecto de debate. Artigo 25.-Chamadas á cuestión.1. Os oradores serán chamados á cuestión sempre que estean fóra dela, por digresións alleas ó punto do que se trate ou por volveren sobre do xa debatido e/ou votado.2. O alcalde retiraralle a palabra ó orador a quen lle fixese unha terceira chamada á cuestión nunha mesma intervención. Artigo 26.-Chamadas á orde.1. O alcalde poderá chamar á orde a calquera concelleiro que: a) Use palabras ou conceptos ofensivos para a dignidade ou honor da corporación ou dos seus membros, das institucións públicas ou de calquera outra persoa pública ou privada. b) Interrompa ou de calquera outro xeito perturbe a orde da sesión. e) Pretenda intervir sen que lle fose concedida a palabra ou logo de que lle fose retirada.2. Logo de tres chamadas á orde na mesma sesión, coa advertencia na segunda das consecuencias dunha terceira chamada, o alcalde poderalle ordenar a calquera concelleiro que abandone o salón de sesións e poderá adopta-las medidas necesarias para que a expulsión se faga efectiva. A rtigo 27.-Coñecemento das resolucións da Alcaldía, da comisión de goberno e dos concelleiros-delegados.1. Na orde do día de todas as sesións ordinarias do Pleno incluirase sempre un apartado ó principio da parte destinada ó control e fiscalización dos órganos da corporación, no que se porán en coñecemento do Pleno tódalas resolucións adoptadas pola Alcaldía, pola Xunta de Goberno Local e concelleiros-delegados, desde a data da sesión ordinaria anterior.2. Con esa finalidade, o expediente da sesión incorporará unha relación ou copia de tódalas resolucións adoptadas pola Alcaldía, xunta de goberno local e concelleiros-delegados. A rtigo 28.-Rogos e preguntas. Na orde do día das sesións ordinarias incluirase sempre un apartado final de rogos e preguntas.1. O rogo é unha proposta de actuación que calquera dos concelleiros da corporación lle dirixe a algún dos órganos do Goberno municipal. Pódese presentar oralmente ou por escrito e responderase na sesión seguinte á da súa presentación, de non ser que o alcalde xulgue conveniente responder ós rogos orais na mesma sesión na que se presenten. Poderán dar lugar a un breve debate, se o alcalde o coida conveniente, mais non serán obxecto de votación.2. A pregunta é calquera cuestión que lle dirixan os concelleiros a un órgano do Goberno municipal no seo do Pleno da corporación. As que se presenten de forma oral serán obxecto de resposta na sesión seguinte, a non ser que o alcalde xulgue conveniente contestalas de xeito inmediato. As preguntas que se formulen por escrito serán contestadas polo seu destinatario na sesión seguinte, sen prexuízo de que o preguntado queira darlle resposta inmediata. A pregunta e maila súa resposta non poderán xerar nunca un debate.3. O rogo e maila pregunta serán respondidos por escrito na seguinte sesión ordinaria, agás que o alcalde coide conveniente a súa resposta oral no propio Pleno no que se formulan ou na seguinte sesión ordinaria do mesmo. Artigo 29.-As votacións.1. Antes de principia-la votación, o alcalde exporá de forma clara e concisa os seus termos. Unha vez iniciada, non se poderá interromper por ningún motivo e ninguén poderá facer uso da palabra nin entrar ou saír do salón de sesións. Logo de concluída, o alcalde declarará o seu resultado.2. De se manteren votos particulares ou emendas, estes decidiranse antes do ditame ou da moción de que se trate.3. O sistema normal será a votación ordinaria, a man alzada. A votación nominal requirirá a solicitude dun grupo político e a aprobación polo Pleno. Neste caso, o secretario da corporación nomeará ós concelleiros e estes responderán «si», «non» ou «abstención». O chamamento realizarase por orde alfabética do primeiro apelido e o alcalde votará ó final.4. A votación segreda utilizarase no caso que prevé o artigo 70.1 da Lei 7/1985, do 2 de abril, reguladora das Bases de Réxime Local, e tamén no caso de elección ou destitución do alcalde a medio da moción de censura. A votación secreta realizarase por medio da introducción de papeleta nunha furna, tralo chamamento do secretario xeral na orde sinalada no apartado anterior.5. -A ausencia unha vez comezado o debate dun asunto entenderase como abstención. Artigo 30.-Rolda de explicación de voto.1. Os grupos políticos que, despois de finalizado o debate, mudaran o sentido do seu voto poderán solicitarlle ó alcalde unha intervención para explicar brevemente a súa posición. O alcalde accederá á mesma sempre que efectivamente se teña producida a devandita variación no senso do voto e sexa relevante. CAPÍTULO II. AS SESIÓNS DA COMISIÓN DE GOBERNO Artigo 31.-Réxime de sesións da xunta de goberno local.1. A xunta de goberno local reunirase en sesión ordinaria no lugar e data que fixe a Alcaldía para cada lexislatura, decisión que pode ser modificada ó longo da mesma lexislatura. A xunta reunirase en sesión extraordinaria cando o decida o alcalde.2. O alcalde dirixirá e ordenará os debates que se produzan no seo da xunta de goberno local. Artigo 32.-Publicidade das actas e dos acordos.1. As sesións da xunta de goberno local non serán públicas, sen prexuízo da publicidade, e da comunicación das súas actas e da notificación dos seus acordos.2. As actas das sesións da xunta de goberno local remeseránselles a todos s concelleiros da corporación no prazo de dez días dende que tivesen lugar as devanditas sesións, sempre que na acta da que se trate estivese contida algunha resolución.3. As actas das sesións da xunta de goberno local exporanse no taboleiro de edictos da corporación durante un prazo de quince días.4. O alcalde poderá requirir a presencia nas sesións de calquera concelleiro ou persoa ó servizo da corporación coa finalidade de que achegue algún tipo de información relacionada co ámbito das súas actividades. CAPÍTULO III. AS SESIÓNS DAS COMISIÓNS INFORMATIVAS Artigo 33.-Réxime de sesións das comisións informativas.1. As comisións informativas permanentes reunirase bimensualmente os mesmos meses nos que o Pleno celebre xunta ordinaria. As reunións celebraranse sempre que teñan de ser ditaminados os asuntos da súa competencia que vaia resolver o Pleno na sesión seguinte. Asemade reuniranse para ditaminar os asuntos delegados polo Pleno da corporación na Alcaldía ou na Xunta de Goberno Local.2. Haberá sesións extraordinarias cando o seu presidente o decida ou cando o solicite como mínimo unha cuarta parte do número legal dos seus membros.3. A Comisión Informativa de Facenda, Patrimonio e Persoal, en funcións de Comisión Especial de Contas, reunirase antes do día 1 de xullo de cada ano para ditaminar as contas anuais do Concello. As devanditas contas e a súa documentación complementaria estarán a disposición dos membros da comisión antes da sesión por un prazo de quince días, para o seu exame e consulta.4. Os presidentes das comisións informativas poderán requiri-la presencia nas súas sesións de persoal da corporación para efectos informativos. Artigo 34.-Publicidade das sesións das comisións informativas. As sesións da comisións informativas non terán carácter público. Sen embargo, os presidentes poderán autoriza-la presencia -e, se é o caso, a intervención- de representantes de asociacións constituídas para a defensa dos intereses colectivos, xerais ou sectoriais dos veciños. CAPÍTULO IV. AS ACTAS DAS SESIÓNS DO PLENO E DA COMISIÓN DE GOBERNO Artigo 35.-Actas das sesións.1. As actas das sesións do Pleno constarán en documentos asinados electronicamente pola persoa titular da Secretaría xeral e pola persoa titular da Presidencia do Pleno ou persoa que a substitúa. As sinaturas destes documentos terán todas as garantías esixidas pola normativa reguladora dos documentos electrónicos.2. As actas das sesións do Pleno adoptarán o sistema de acta en soporte electrónico incorporando o arquivo audiovisual da sesión. A acta en soporte electrónico con incorporación do arquivo audiovisual da sesión defínese como un documento electrónico e multimedia que conteña, como mínimo: a) A consignación expresa dos seguintes datos: lugar de reunión, data e hora de inicio e finalización da sesión, indicación do carácter ordinario ou extraordinario, persoas asistentes con expresión dos seus cargos (presidente/a, vogais e demais) e os membros que se escusasen, orde do día, contido dos acordos alcanzados, se fora o caso, así como a expresión do sentido do voto dos membros. b) A gravación da sesión cun arquivo de audio e vídeo que recolla a literalidade das intervencións de cada un dos oradores identificando hora, minuto e segundo e que se referenciará no documento electrónico do acta. c) Sinatura electrónica: a sinatura electrónica de curso legal da persoa que exerce a Secretaría xeral, que dota de fe pública a dito documento e da persoa que exerza a presidencia do Pleno. Unha vez asinado este ficheiro xerarase unha certificación que identifica o vídeo asinado correspondente a esa sesión que se asinará electronicamente pola/o Secretaria/Secretario e pola Presidencia do Pleno e se incorporará ao expediente electrónico de cada sesión, acreditativo da autenticidade e integridade do mesmo.3. O ficheiro resultante da gravación xunto coa certificación expedida polo/a Secretario/a da súa autenticidade e integridade do mesmo e cantos documentos en soporte electrónico se utilicen como documentos da sesión, incorporaranse á acta da sesión sen necesidade de facer constar nela a transcrición literal das deliberacións.4. Para garantir a integridade das gravacións, ademais da sinatura electrónica de todos os documentos, realizarase o selado de tempo dos mesmos, incluído no vídeo. (selo de tempo ou timestampings TSA) e todos os ficheiros asinados dixitalmente poderán ser consultados mediante o código de verificación seguro (CVS) no portal de reprodución do acta dixital do Concello.5. O resultado de gravación da sesión deberá estar dispoñible na web municipal que se habilite ao efecto no prazo máximo de cinco días hábiles desde a súa celebración e estará a disposición dos cidadáns, como mínimo, durante todos os anos do mandato da Corporación municipal actual en cada momento 6. O Libro electrónico de Actas do Pleno formarase pola agregación cronolóxica e numerada correlativamente das actas sucintas das sesións e o vídeo e audio da sesión na forma descrita.” Artigo 36.-Aprobación das actas.1. O primeiro punto da orde do día das sesións ordinarias será a aprobación da acta ou das actas das sesións anteriores.2. O alcalde preguntaralles ós concelleiros se teñen algunha observación que facer á acta ou actas; de non as haber, a acta ou actas enténdense aprobadas. Se hai observación, debateranse brevemente e o Pleno decidirá as rectificacións que procedan, constando na acta as rectificacións que se aproben.3. En ningún caso se poderán modifica-los acordos adoptados en canto ó fondo do mesmos, e só se poderán emenda-los erros materiais ou de feito. Artigo 37.-Libros de actas.1. Os Libros de Actas e resolucións estarán en soporte electrónico e formarase pola agregación cronolóxica e numerada correlativamente das correspondentes actas e resolucións nos termos previstos na normativa aplicable.2. A aplicación informática que soporte tales libros deberá garantir a integridade, autenticidade, calidade, confidencialidade, protección e conservación dos ficheiros electrónicos correspondentes Disposición transitoria. En tanto non estean dispoñibles os medios necesarios para a implantación do sistema de confección de actas ao que se fai alusión no artigo 35, a redacción das actas en soporte electrónico seguirá deixando constancia escrita das opinións emitidas polos grupos políticos e concelleiros/as xa sexa de forma literal ou sintetizada. Disposición derradeira. Este regulamento, que consta de 37 artigos, unha disposición transitoria e unha disposición derradeira entrará en vigor unha vez totalmente publicado no BOP e teña decorrido o prazo de quince días ó que se refiren os artigos 70.2 e 65.2 da Lei 7/1985, do 2 de abril, reguladora das Bases do Réxime Local. Ortigueira, 29 de abril de 2020 O Alcalde Juan Vicente Penabad Muras